CELEX: 31982R1580
Language: el
Date: 1982-06-14 00:00:00
Title: Κανονισμός (EOK) αριθ. 1580/82 τού Συμβουλίου τής 14ης Ιουνίου 1982 περί τροποποιήσεως τού κανονισμού (EOK) αριθ. 3017/79 περί τής άμυνας κατά τών εισαγωγών πού αποτελούν αντικείμενο ντάμπινγκ ή επιδοτήσεως εκ μέρους χωρών μή μελών τής Ευρωπαϊκής Οικονομικής Κοινότητος

Avis juridique important

|

31982R1580

Κανονισμός (EOK) αριθ. 1580/82 τού Συμβουλίου τής 14ης Ιουνίου 1982 περί τροποποιήσεως τού κανονισμού (EOK) αριθ. 3017/79 περί τής άμυνας κατά τών εισαγωγών πού αποτελούν αντικείμενο ντάμπινγκ ή επιδοτήσεως εκ μέρους χωρών μή μελών τής Ευρωπαϊκής Οικονομικής Κοινότητος  

Επίσημη Εφημερίδα αριθ. L 178 της 22/06/1982 σ. 0009 - 0009

***** ΚΑΝΟΝΙΣΜΟΣ (ΕΟΚ) αριθ. 1580/82 ΤΟΥ ΣΥΜΒΟΥΛΙΟΥ  της 14ης Ιουνίου 1982  περί τροποποιήσεως του κανονισμού (ΕΟΚ) αριθ. 3017/79 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητος  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,  τους κανονισμούς περί της κοινής οργανώσεως γεωργικών αγορών και τους κανονισμούς που θεσπίστηκαν σύμφωνα με το άρθρο 235 της συνθήκης και εφαρμόζονται στα εμπορεύματα που προέρχονται από τη μεταποίηση γεωργικών προϊόντων και ιδίως τις διατάξεις των κανονισμών εκείνων που επιτρέπουν απόκλιση από τη γενική αρχή ότι τα προστατευτικά μέτρα στα σύνορα μπορούν να αντικατασταθούν μόνο με μέτρα προβλεπόμενα από τους κανονισμούς αυτούς,  την πρόταση της Επιτροπής,  Εκτιμώντας:  ότι, με τον κανονισμό (ΕΟΚ) αριθ. 3017/79 (1), το Συμβούλιο θέσπισε κανόνες και διαδικασίες για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητος·  ότι το άρθρο 14 του εν λόγω κανονισμού προβλέπει τη δυνατότητα επανεξετάσεως των μέτρων που λαμβάνονται από τα κοινοτικά όργανα· ότι, προκειμένου να ενθαρρυνθούν τα μέρη να προστατεύουν τα συμφέροντά τους, καθορίζει ιδίως ότι η επανεξέταση αυτή μπορεί να πραγματοποιηθεί αν οποιοδήποτε ενδιαφερόμενο μέρος προβεί σε σχετική αίτηση και δώσει θετικές πληροφορίες που δικαιολογούν την ανάγκη επανεξετάσεως·  ότι, εντούτοις, μέτρα αντιντάμπινγκ και αντισταθμιστικά μέτρα λαμβάνονται μόνο μετά από μακρά και δαπανηρή έρευνα, η οποία προσφέρει σε όλα τα μέρη τη δυνατότητα να γνωστοποιήσουν τις απόψεις τους·  ότι, επομένως, προκειμένου να αποφευχθεί η καταχρηστική προσφυγή στις κοινοτικές διαδικασίες και τους κοινοτικούς πόρους, ενδείκνυται να τροποποιηθούν οι διατάξεις που διέπουν τις επανεξετάσεις που ζητούνται από τα ενδιαφερόμενα μέρη, και να καθορισθεί μια ελάχιστη περίοδος που πρέπει να παρέλθει μετά την περάτωση μιας τέτοιας έρευνας πριν αναληφθεί επανεξέταση, και να εξασφαλισθεί ότι υπάρχουν αποδείξεις αλλαγής των συνθηκών ικανές να δικαιολογήσουν την επανεξέταση,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Η παράγραφος 1 του άρθρου 14 του κανονισμού (ΕΟΚ) αριθ. 3017/79 αντικαθίσταται από το ακόλουθο κείμενο:  «1. Οι κανονισμοί που επιβάλλουν δασμούς αντιντάμπινγκ ή αντισταθμιστικούς δασμούς και οι αποφάσεις περί αποδοχής αναλήψεως υποχρεώσεων αποτελούν αντικείμενο επανεξετάσεως, αν τούτο είναι αναγκαίο. Η επανεξέταση αυτή διεξάγεται είτε κατόπιν αιτήσεως Κράτους μέλους ή με πρωτοβουλία της Επιτροπής. Επανεξέταση διεξάγεται, επίσης, κατόπιν αιτήσεως ενδιαφερομένου μέρους, το οποίο υποβάλλει αποδεικτικά στοιχεία μεταβολής των συνθηκών επαρκή για να δικαιολογήσουν την ανάγκη της επανεξετάσεως αυτής, υπό την προϋπόθεση ότι παρήλθε ένα τουλάχιστον έτος από την περάτωση της διαδικασίας. Οι αιτήσεις απευθύνονται προς την Επιτροπή, η οποία ενημερώνει σχετικά τα Κράτη μέλη.»  Άρθρο 2  Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται και σε περιπτώσεις αιτήσεων που έχουν ήδη υποβληθεί.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στο Λουξεμβούργο, στις 14 Ιουνίου 1982.  Για το Συμβούλιο  Ο Πρόεδρος  P. de KEERSMAEKER  (1) ΕΕ αριθ. L 339 της 31. 12. 1979, σ. 1.